Predkladacia správa

	Vláda Slovenskej republiky svojim uznesením č. 1066 zo dňa 7. novembra 2001 zobrala na vedomie správu z kontroly plnenia úloh z uznesení vlády SR splatných v II. štvrťroku 2001, so zameraním na výkon štátnej správy v Správe štátnych hmotných rezerv SR a uložila predsedovi Správy štátnych hmotných rezerv SR spracovať  rozbor stavu vývoja pohľadávok z kúpnych zmlúv po lehote splatnosti a penále, vrátane ich vymáhania.

	V zmysle zabezpečenia predmetnej úlohy predkladá Správa štátnych hmotných rezerv SR predmetný materiál na rokovanie vlády SR s návrhom opatrení.

	V prípade nevymoženia nasledujúcich pohľadávok bude štátny rozpočet ochudobnený o cca 1 miliardu Sk.

	V súvislosti s vymáhaním pohľadávok štátu, ktorých správcom je Správa štátnych hmotných rezerv (ďalej len SŠHR SR), poverení zamestnanci síce žalobný návrh podajú, súdny spor vyhrajú (v prospech SŠHR SR), návrh na nariadenie výkonu rozhodnutia podajú, ale výkon rozhodnutia je v takmer v 99% prípadoch neúspešný.
	Táto skutočnosť vychádza z faktu, že SŠHR SR pri vymáhaní pohľadávok postupuje v zmysle ustanovení Občianskeho súdneho poriadku (ďalej len OSP). Nevyužíva systém rozhodnutia prostredníctvom súdnych exekútorov (podľa zákona NR SR č. 233/95 Z.z. – exekučný poriadok), pretože zákon o správe majetku štátu, konkrétny spôsob vymáhania pohľadávok síce neurčuje, ale uvádza, že pri vymáhaní pohľadávok štátu je potrebné zabezpečiť maximálnu hospodárnosť v súvislosti s vynakladaním prostriedkov štátneho rozpočtu.
	SŠHR SR je v zmysle ustanovenia §4 ods.2 písm. a) zákona NR SR č. 71/92 Zb. o súdnych poplatkoch v znení neskorších predpisov, oslobodená od súdnych poplatkov pri podaní návrhu na výkon rozhodnutia v zmysle príslušných ustanovení OSP.
	Naopak v zmysle ustanovení exekučného poriadku môže exekútor požadovať od oprávneného i primeraný preddavok na náklady niektorých výdavkov, resp. na odmenu. Výšku odmeny exekútora a výšku primeraného preddavku ustanovilo Ministerstvo spravodlivosti SR v zákone č. 288/95 Z.z. o odmenách a náhradách súdnych exekútorov.
	Pokiaľ ide o samotný výkon rozhodnutia, prostredníctvom ktorého sa SŠHR SR domáha zaplatenia  svojich pohľadávok možno konštatovať nasledovné:
Za samotné konanie SŠHR SR neuhradí ani preddavok ani súdny poplatok, ale konanie pred súdmi je zdĺhavé, pričom počas konania v mnohých prípadoch dochádza k zániku, zrušeniu dlžníka alebo k vyhláseniu konkurzu na majetok dlžníka. 
	Na tomto základe možno konštatovať, že pohľadávky SŠHR SR z roka na rok stúpajú, pretože staré pohľadávky, o ktorých súd rozhodol, nie je možné vymôcť.